નિજ મંદિરમાં પ્રસાદ માટે ભોગમંડપ, દર્શનાર્થીઓ માટે વચ્ચે વિશાળ જગમોહના અને નૃત્ય માટે નટમંડપ આવેલા છે અને સૌથી છેલ્લે ગર્ભગૃહ. સમગ્ર દિવાલો પર વિવિધ મૂર્તિઓ, શિલ્પો અને ચિત્રણ છે, તેમાં યુદ્ધના દૃશ્યો પણ છે અને જાતિય આનંદના દૃશ્યો પણ છે. હાથી પર સિંહના વિજયનું એક શિલ્પ છે, જેને જીવનના ભોગવિલાસ અને મોતના ભય પર વિજયના પ્રતીક તરીકે જોવામાં આવે છે.મુખ્ય દેવના દર્શન પહેલાં મંદિર સંકુલમાં આવેલા નાના મોટા બધા જ દેવી-દેવતાના દર્શન ભક્તો કરતા હોય છે. અહીં પણ શિવમંદિર છે, મંદિરનું રક્ષણ કરનારી દેવી વિમલાનું મંદિર છે અને લક્ષ્મીજીનું પોતાનું મંદિર પણ છે. ભારતીય સંસ્કૃતિ જ એવી રહી છે જુદા જુદા પ્રકારની પરંપરા અને માન્યતાને સમાવી લેવાય. એ જ રીતે અહીં પણ વિમલા મંદિરમાં નવરાત્રી વખતે બકરાનો બલિ દેવાતો હોવાની માન્યતા છે. જોકે આ વાત ખાનગી રાખવામાં આવે છે તેમ જાણકારો કહે છે.